
A V I Z 

asupra 
propunerii legislative pentru modificarea Legii 299/2007 privind sprijinul acordat românilor de pretutindeni
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre avizare, cu propunerea legislativă pentru modificarea Legii 299/2007 privind sprijinul acordat românilor de pretutindeni, trimisă cu adresa nr. Plx. 156 din 2 martie 2015, înregistrată în cadrul Comisiei juridice sub nr.4c-11/295/2015 din 3 martie 2015.

Camera Deputaţilor este Cameră decizională, conform dispoziţiilor art. 75 alin. (1) şi (3) din Constituţia României, republicată, şi ale art. 92 alin. (9) din Regulamentul Camerei Deputaţilor, republicat, cu modificările şi completările ulterioare.

Senatul a respins propunerea legislativă în şedinţa din data de 25 februarie 2015, în calitate de primă Cameră sesizată. 

Obiectul de reglementare al propunerii legislative îl reprezintă modificarea Legii nr.299/2007 privind sprijinul acordat românilor de pretutindeni. Iniţiativa legislativă prevede printre altele:

· cheltuielile ocazionate de organizarea şi desfăşurarea Congresului Românilor de Pretutindeni să fie asigurate de Ministerul Afacerilor Externe din bugetul Departamentului Politici pentru Relaţia cu Românii de Pretutindeni;

· Congresul Romanilor de Pretutindeni să furnizeze informaţii, analize şi propuneri comisiilor de specialitate din cadrul Parlamentului;

· modificarea datei la care se sărbătoreşte Ziua Românilor de Pretutindeni de la 30 noiembrie, ziua „Sfântului Andrei", la ultima duminică a lunii mai.

Consiliul Legislativ a avizat favorabil propunerea legislativă, prin avizul cu nr.823/14.07.2014. 
Guvernul  nu susţine adoptarea propunerii legislative, având în vedere următoarele:
· Departamentul Politici pentru Relaţia cu Românii de Pretutindeni este o structură fără personalitate juridică din cadrul Ministerului Afacerilor Externe, care nu are buget propriu, fondurile necesare funcţionării acestuia fiind asigurate de la bugetul de stat, prin bugetul Ministerului Afacerilor Externe. În consecinţă, cheltuielile pentru organizarea şi funcţionarea Congresului Românilor de Pretutindeni nu pot fi asigurate din bugetul Departamentului Politici pentru Relaţia cu Românii de Pretutindeni. În prezent, potrivit legii, aceste cheltuieli sunt asigurate din bugetul Camerei Deputaţilor;

· Congresul Românilor de Pretutindeni se organizează sub egida Parlamentului României, iar Consiliul Românilor de Pretutindeni, care se alege la Congres, furnizează informaţii, analize şi propuneri în primul rând Parlamentului României şi nu „comisiilor de specialitate din cadrul Parlamentului", cum prevede iniţiativa legislativă.
În şedinţa din data de 10 martie 2015, potrivit art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei juridice, de disciplină şi imunităţi au examinat actul normativ supus avizării, expunerea de motive, punctul de vedere al Guvernului şi au avut în vedere avizul favorabil, cu observaţii şi propuneri, al Consiliului Legislativ.
În urma dezbaterilor, Comisia juridică, de disciplină şi imunităţi a hotărât, cu majoritate de voturi, să acorde aviz negativ propunerii legislative.

Prin conţinutul său normativ, propunerea legislativă se încadrează în categoria legilor ordinare.

                                                      SECRETAR,

  Bogdan Liviu CIUCĂ

    
                                            Gabriel ANDRONACHE
   Consilier parlamentar,                                                                                 Avizat,

   Alina GRIGORESCU                                                                       Şef serviciu, Ciprian BUCUR         
PAGE  
1

